Brandstof: Só lyk finale pryse vir Desember | Netwerk24
Deur Hanlie Stadler en Elvira Wood 03 Desember 2019 10:37
As jy ’n omie is en dié Desember die langpad vat, moet jy liefs nié die petrolpedaal te diep intrap om vinniger te ry nie. Foto: Unsplash
As jy ’n omie is en dié Desember die langpad vat, moet jy liefs nié die petrolpedaal te diep intrap om vinniger te ry nie. Petrol word Woensdag 22c per liter duurder.
As jy egter ’n dieselbakkie of -motor ry, kan jy dalk ’n bietjie ontspan. Die groothandelprys van diesel daal met tussen 15c en 16c per liter. (Hoeveel daarvan aan verbruikers deurgegee gaan word, sal wissel. Die kleinhandelprys van diesel word nie gereguleer nie.)
Paraffien word 24c per liter goedkoper, maar gas word R1,02 per kilogram duurder.
Die grootste rede vir die styging in die petrolprys is internasionale oliepryse wat vir dié brandstof gebruik word. Daarteenoor het die prys van olie vir diesel goedkoper geword. Diesel word gewoonlik goedkoper in die noordelike halfrond se winter weens ’n traer vraag.
Die jaarlikse verhoging in die groot- en kleinhandelwinsgrense is ook in Desember by die gewone oor- of onderverhalings gevoeg.
Die winsgrense op petrol is met 11,6c per liter verhoog, teenoor verlede jaar se 7,7c per liter. Die winsgrense op diesel is met 6,05c per liter verhoog teenoor verlede jaar se 4,59c per liter.
In Gauteng kos petrol dus nou R16,30 per liter vir 95 oktaan en aan die kus betaal jy R15,66 per liter. Die groothandelprys van diesel met ’n swaelinhoud van 0,05% kos R14,28 in Gauteng en R14,30 aan die kus.